**BOSNA I HERCEGOVINA**

**FEDERACIJA BOSNE I HERCEGOVINE**

**VLADA**

**PRIJEDLOG**

**Z A K O N**

**O GRADU LJUBUŠKI**

**Sarajevo, srpanj 2018. godine**

**PRIJEDLOG**

**ZA DONOŠENJE ZAKONA PO SKRAĆENOM POSTUPKU**

Kako se radi o Zakonu koji nije složen i opsežan predlažemo da se isti sukladno članku 172. Poslovnika Zastupničkog doma Parlamenta Federacije Bosne i Hercegovine ("Službene novine Federacije BiH", br. 69/07 i 2/08) i članku 164. Poslovnika Doma naroda Parlamenta Federacije Bosne i Hercegovine ("Službene novine Federacije BiH", br. 27/03 i 21/09), razmatra po ***skraćenom postupku***.

**ZAKON**

**O GRADU LJUBUŠKI**

**Članak 1.**

**Predmet Zakona**

Sukladno uvjetima iz članka 5. stavak 2. Zakona o principima lokalne samouprave u Federaciji Bosne i Hercegovine ("Službene novine Federacije BiH", br. 49/06 i 51/09) ovim zakonom se uspostavlja Grad Ljubuški, određuje njegov teritorij, propisuje svojstvo, organi, način izbora gradskog vijeća i gradonačelnika, uređuje donošenje privremene statutarne odluke, donošenje statuta, raspisivanje izbora i druga pitanja od značaja za primjenu ovog zakona.

**Članak 2.**

**Teritorij**

Teritorij Grada Ljubuški čine sva naseljena mjesta, koja su se prema evidenciji Federalnog zavoda za statistiku nalazila u okviru Općine Ljubuški na dan stupanja na snagu ovog zakona.

**Članak 3.**

**Svojstvo**

Grad Ljubuški je jedinica lokalne samouprave i ima svojstvo pravne osobe.

**Članak 4.**

**Samoupravni organi**

(1) Samoupravni organi Grada Ljubuški su gradsko vijeće i gradonačelnik.

(2) Samoupravni organi Grada Ljubuški poslove iz svoje nadležnosti vrše sukladno ustavu, zakonu i Statutu Grada.

(3) Mandat vijećnika gradskog vijeća i gradonačelnika je četiri godine.

**Članak 5.**

**Gradsko vijeće**

(1) Organ odlučivanja Grada Ljubuški je Gradsko vijeće.

(2) Broj članova Gradskog vijeća određuje se Statutom Grada sukladno zakonu.

(3) Gradsko vijeće Grada Ljubuški bira se demokratskim putem na neposrednim i tajnim izborima na području cijelog grada.

**Članak 6.**

**Gradonačelnik**

(1) Izvršni organ Grada Ljubuški je gradonačelnik.

(2) Gradonačelnik Grada Ljubuški bira se sukladno Zakonu o izboru, prestanku mandata, opozivu i zamjeni načelnika općina u Federaciji Bosne i Hercegovine ("Službene novine Federacije BiH", broj 19/08).

**Članak 7.**

**Statut**

(1) Grad Ljubuški ima Statut.

(2) Statutom Grada Ljubuški propisuje se i uređuje samoupravni djelokrug Grada, njegova obilježja, sjedište, javna priznanja, organizacija, ovlasti i način rada njegovih organa, međusobni odnosi gradskog vijeća i gradonačelnika, oblici neposrednog odlučivanja građana, suradnja sa drugim jedinicama lokalne samouprave i druga pitanja od značaja za Grad.

(3) Statut Grada Ljubuški mora biti sukladno Ustavu Federacije Bosne i Hercegovine, Ustavu Zapadnohercegovačkog kantona i federalnom i kantonalnom zakonodavstvu.

(4) Statut Grada Ljubuški priprema i usvaja Gradsko vijeće dvotrećinskom većinom vijećnika Gradskog vijeća.

**Članak 8.**

**Pravno sljedništvo**

(1) Grad Ljubuški je pravni sljednik Općine Ljubuški i ima zakonom određene nadležnosti Grada i preuzima nadležnosti, prava, obveze i imovinu općine čiji je pravni sljednik.

(2) Vijećnici Općinskog vijeća Ljubuški i načelnik Općine Ljubuški, izabrani na Općinskim izborima održanim 02. listopada 2016. godine, stupanjem na snagu ovog zakona, nastavljaju sa radom kao vijećnici Gradskog vijeća i gradonačelnik Grada Ljubuški.

(3) Općinski organi uprave i upravne organizacije, stručne i druge službe i drugi općinski organi, stupanjem na snagu ovog zakona nastavljaju sa radom kao organi i službe Grada Ljubuški.

(4) Javna poduzeća i javne ustanove, čiji je osnivač općina, nastavljaju sa radom kao Javna poduzeća i ustanove Grada Ljubuški.

**Članak 9.**

**Privremena statutarna odluka**

Vijećnici izabrani na Općinskim izborima za Općinu Ljubuški održanim 2016. godine donijet će Privremenu statutarnu odluku Grada Ljubuški u roku od dva mjeseca od dana stupanja na snagu ovog zakona, koja će važiti do donošenja Statuta Grada.

**Članak 10.**

**Stupanje na snagu**

Ovaj zakon stupa na snagu osmog dana od dana objave u "Službenim novinama Federacije BiH".

**O B R A Z L O Ž E NJ E**

**ZAKONA**

**O GRADU LJUBUŠKI**

**I. -USTAVNI TEMELJ**

Ustavni temelj za donošenje ovog zakona je sadržan u odredbi članka IV. A. 5. 20. (1) d) Ustava Federacije Bosne i Hercegovine gdje je propisano da Parlament Federacije Bosne i Hercegovine donosi zakone o obavljanju dužnosti u federalnoj vlasti i u odredbi članka 5. stavak 2. Zakona o principima lokalne samouprave u Federaciji Bosne i Hercegovine ("Službene novine Federacije BiH", br. 49/06 i 51/09) gdje je propisano da se grad, osim ustavom, uspostavlja federalnim zakonom, na temelju sporazuma o udruživanju dviju ili više općina odnosno odluke Općinskog vijeća općine koja ispunjava propisane kriterije iz stavka 1. ovog članka, a koja ima najmanje 30.000 stanovnika, odnosno u čijem gradskom centru kao zaokruženom urbanom području živi najmanje 10.000 stanovnika. Takođe, stavkom 3. istog članka je propisano da grad glede ovog zakona predstavlja sjedište kantona i u slučaju neispunjavanja uvjeta iz stavka 2. ovog zakona. Budući da je Općinsko vijeće Općine Ljubuški usvojilo Odluku o proglašenju grada Ljubuški broj: 01-02-1206/17 od 11.07.2017. godine, to su bili ispunjeni svi uvjeti za izradu ovog zakona.

Napominjemo da je člankom VI A.1. (1) Ustava Federacije Bosne i Hercegovine koji je dodan Amandmanom XVI na Ustav Federacije Bosne i Hercegovine („Službene novine Federacije BiH“, broj 13/97) utvrđeno:

„VII GRADSKE VLASTI

Članak 1.

Za područje dviju ili više općina koje su urbano i teritorijalno povezane svakodnevnim potrebama građana formira se grad kao jedinica lokalne uprave i samouprave sukladno federalnom zakonu.“

Iz navedenog članka Ustava Federacije Bosne i Hercegovine vidljivo je da je Ustav izrazom „formira se“ propisao obvezu formiranja grada za područja dviju ili više općina koje su urbano i teritorijalno povezane svakodnevnim potrebama građana i predstavlja imperativnu normu, s tim da je ustavotvorac dalje propisao da se grad formira sukladno federalnom zakonu.

Federalni zakon o principima lokalne samouprave u Federaciji Bosne i Hercegovine („Službene novine Federacije BiH“, br. 49/06 i 51/09), propisao je u članku 5. sljedeće:

„Članak 5.

Grad je jedinica lokalne samouprave koja predstavlja urbanu, infrastrukturnu cjelinu povezanu svakodnevnim potrebama stanovništva.

Grad se, osim ustavom, uspostavlja federalnim zakonom na temelju sporazuma o udruživanju dviju ili više općina, odnosno odluke Općinskog vijeća općine koja ispunjava propisane kriterije iz stavka 1. ovog članka, a koja ima najmanje 30.000 stanovnika, odnosno u čijem gradskom centru kao zaokruženom urbanom području živi najmanje 10.000 stanovnika.

Grad glede ovog zakona predstavlja sjedište kantona i u slučaju neispunjavanja uvjeta iz stavka 2. ovog članka.

Iznimno od uvjeta iz st. 1. i 2. ovog članka, gradom se može proglasiti općina od posebnog povjesnog i kulturnog značaja.“

Prema stavku 3. grad, glede ovog zakona predstavlja i općinu u kojoj je sjedište kantona bez obzira na ispunjavanje uvjeta/kriterija iz stavka 2. ovog članka. Općina Ljubuški samim tim ispunjava neophodne uvjete za proglašenje gradom. Osim toga, u zaokruženom urbanom području živi najmanje 10.000 stanovnika.

Iz navedenih odredaba Ustava i Zakona slijedi zaključak da Ustav propisuje imperativnu normu za formiranje grada u određenim situacijama, ali ne zabranjuje formiranje grada u bilo kojoj situaciji, nego je to ostavljeno zakonodavcu da uredi federalnim zakonom.

Zakonodavac je, polazeći od te ustavne ovlasti Zakonom o principima lokalne samouprave predvidio mogućnost formiranja grada i na području jedne općine, na temelju odluke općinskog vijeća uz ispunjavanje određenih uvjeta (da je općina urbana infrastrukturna cjelina povezana svakodnevnim potrebama građana) i da ima najmanje 30.000 stanovnika od čega u gradskom centru živi 10.000 stanovnika.

Osim toga utvrđeno je da se gradom može proglasiti općina od posebnog povjesnog i kulturnog značaja, što svakako Općina Ljubuški jeste, te se na temelju toga glede Zakona o principima lokalne samouprave u Federaciji Bosne i Hercegovine smatra gradom.

**II. - RAZLOZI ZA DONOŠENJE**

Sukladno proceduri, donesena je Odluka o proglašenju Općine Ljubuški gradom broj: 01-02-1206/17 od 11.07.2017. godine.

Odluka predstavlja prvi korak u proceduri uspostave Grada Ljubuški i na temelju nje se treba donijeti Federalni zakon kojim će biti uspostavljen grad.

Promjena statusa Općine u status Grada kao jedinicu lokalne samouprave znači ojačati njen društveni, politički kao i privredni utjecaj. Na starim kartama Ljubuški se prvi put spominje 1480. godine, kada je na Rosellijevoj karti balkanskog poluotoka upisan kao glubuschi (upisan sa malim početnim slovom). Najbrojniji spomenici u Ljubuškom zasigurno su stećci. Na 45 mjesta evidentirano je oko 600 stećaka. Područje Općine Ljubuški može se pohvaliti kulturno povjesnom baštinom koja pripada nacionalnoj ili svjetskoj baštini: Tvrđava Herceg-Stjepana, Rimski vojni logor na Gračinama, Srednjovjekovna nekropola stećaka Dilić-Bijača, Džamija Nesuh-age Vučjakovića, Lalića Kula.

Ljubuški svojim urbanističkim i arhitektonskim razvitkom već predstavlja zaokruženu gradsku cjelinu sa dva trga, jednim parkom te više od sedamdeset ulica unutar urbane jezgre grada, te njegovim proglašenjem gradom dodatno bi se pridonijelo valorizaciji i zaštiti njegove bogate povjesne i kulturne baštine, te bi se omogućilo dalji održivi razvoj u gospodarskom, kulturnom i svekolikom smislu.

**III. - OBRAZLOŽENJE PRAVNIH RJEŠENJA**

Odredbom članka 1. propisan je predmet Zakona.

Odredbom članka 2. je propisano da se Grad Ljubuški sastoji od naseljenih mjesta koja su se prema evidenciji Federalnog zavoda za statistiku nalazila u okviru Općine Ljubuški na dan stupanja na snagu ovog zakona.

Odredbama čl. 3., 4. i 5. je propisano da je grad Ljubuški jedinica lokalne samouprave i ima svojstvo pravne osobe, da su samoupravni organi Grada Ljubuški gradsko vijeće i gradonačelnik i propisan njihov izbor i druga pitanja.

Odredbom članka 6. je propisano da Grad ima Statut te ostala pitanja koja se rješavaju statutom.

Odredbom članka 7. je propisano da je Grad Ljubuški pravni sljednik Općine Ljubuški.

Odredbama čl. 8. se regulira pravno sljedništvo Grada Ljubuški u odnosu na Općinu Ljubuški. Ova odredba je neophodna kako bi se osigurao kontinuitet izvršavanja nadležnosti vijeća, načelnika i organa uprave.

Odredbom članka 9. je propisano da će općinski vijećnici Općine Ljubuški, izabrani na Općinskim izborima za Općinu Ljubuški održanim 2016. godine, donijeti Privremenu statutarnu odluku grada Ljubuški u roku od dva mjeseca od dana stupanja na snagu ovog zakona, koja će važiti do donošenja Statuta Grada.

**IV. - SREDSTVA ZA PROVOĐENJE ZAKONA**

Za provedbu ovog zakona nije potrebno osigurati sredstva iz Proračuna Federacije BiH.

XXX

Federalno ministarstvo pravde je na zakon dobilo Mišljenje Ureda za zakonodavstvo i usklađenost sa propisima Europske unije broj: 02-02/1-02-614/18 od 05.07.2018. godine, u kojem je navedeno da na dostavljeni tekst Zakona nemaju primjedbi.

Isto tako pribavljeno je i mišljenje Federalnog ministarstva financija – finansija broj: 06-14-3-4348/18 od 09.07.2018. godine u kojem je navedeno da u okviru svoje nadležnosti, a prema Poslovniku o radu Vlade Federacije BiH, Federalno ministarstvo financija nema primjedbi na tekst Zakona.